CELEX: 32018R0682
Language: bg
Date: 2018-05-04 00:00:00
Title: Регламент (ЕС) 2018/682 на Комисията от 4 май 2018 година за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на полиглицерол полирицинолеат (E 476) в емулгирани сосове (Текст от значение за ЕИП. )

7.5.2018   
            
            
               BG
            
            
               Официален вестник на Европейския съюз
            
            
               L 116/5
            
         РЕГЛАМЕНТ (ЕС) 2018/682 НА КОМИСИЯТА
   от 4 май 2018 година
   за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на полиглицерол полирицинолеат (E 476) в емулгирани сосове
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
   като има предвид, че:
   
               (1)
            
            
               В приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
            
         
               (2)
            
            
               Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
            
         
               (3)
            
            
               В съответствие с приложение II към Регламент (ЕО) № 1333/2008 полиглицерол полирицинолеат (E 476) вече е разрешена добавка в храните за категория храни 12.6 „Сосове“ (с максимално ниво 4 000 mg/kg), но само за овкусяващи заливки.
            
         
               (4)
            
            
               В съответствие с член 32, параграф 1 от Регламент (ЕО) № 1333/2008 полиглицерол полирицинолеат (E 476) подлежи на нова оценка на риска от Европейския орган за безопасност на храните („Органа“). В съответствие с Регламент (ЕС) № 257/2010 на Комисията (3) повторната оценка на емулгаторите трябваше да бъде завършена до 31 декември 2016 г.
            
         
               (5)
            
            
               На 4 август 2014 г. бе подадено заявление за разрешаване на употребата на полиглицерол полирицинолеат (E 476) като емулгатор в емулгирани сосове. Впоследствие Комисията предостави на държавите членки достъп до заявлението в съответствие с член 4 от Регламент (ЕО) № 1331/2008.
            
         
               (6)
            
            
               Намаляването на мазнините в преработени храни, като например емулгирани сосове, по принцип се постига чрез употребата на сгъстители. Употребата на сгъстители обаче води до нежелано изменение на органолептичните свойства на храната, когато сгъстителите се използват над определена концентрация. Съдържанието на мазнини в някои храни, като например емулгираните сосове, може да бъде допълнително намалено чрез употребата на емулгатори, способни да стабилизират високото съдържание на вода в мазнините. В извършените от заявителя проучвания, при които се сравнява ефективността на различните емулгатори за допълнително намаляване на мазнините в емулгирани сосове, полиглицерол полирицинолеат (E 476) е показал най-добри резултати както по отношение на физическите, така и по отношение на органолептичните свойства на получения емулгиран сос. Нивото на съдържание на полиглицерол полирицинолеат (E 476), необходимо за постигането на желаната технологична функция, е 4 000 mg/kg.
            
         
               (7)
            
            
               На 27 май 2016 г. Комисията поиска от Органа да извърши оценка на безопасността на предложеното разширяване на обхвата на употребата на полиглицерол полирицинолеат (E 476) в емулгирани сосове заедно с извършването на повторна оценка на безопасността на това вещество в съответствие с Регламент (ЕС) № 257/2010 на Комисията.
            
         
               (8)
            
            
               На 24 март 2017 г. Органът представи научно становище относно повторната оценка на полиглицерол полирицинолеат (E 476) (4) и определи допустимия дневен прием (ДДП) на 25 mg полиглицерол полирицинолеат/kg телесно тегло/ден. Като се има предвид, че прогнозните стойности на експозицията не надвишиха ДДП, Органът стигна до заключението, че полиглицерол полирицинолеат (E 476) като добавка в храните не поражда опасения за безопасността, ако се използва за разрешената или докладваната употреба и в разрешените или докладваните нива на употреба. Органът също така заключи, че допълнителната употреба на полиглицерол полирицинолеат (E 476) при максимално ниво 4 000 mg/kg в емулгирани сосове няма да доведе до обща експозиция на това вещество, надвишаваща дневния допустим прием (ДДП). Следователно разширяването на обхвата на употребата на полиглицерол полирицинолеат (E 476) в емулгирани сосове не поражда опасения във връзка с безопасността.
            
         
               (9)
            
            
               Освен това Органът препоръча няколко изменения на спецификациите на полиглицерол полирицинолеат (E 476) в Регламент (ЕС) № 231/2012 на Комисията (5). Те до голяма степен са свързани с употребата на глицерол при получаването на полиглицерол полирицинолеат (E 476) и поради това са сходни с препоръките, отправени от Органа в научното му становище относно повторната оценка на глицерол (E 422) (6). Следователно изменението на спецификациите на полиглицерол полирицинолеат (Е 476), в съответствие с препоръките на Органа, ще бъде разгледано отделно, заедно със спецификациите на глицерол (E 422) и на други добавки в храните, базирани на глицерол.
            
         
               (10)
            
            
               Поради това е целесъобразно да се разреши употребата на полиглицерол полирицинолеат (E 476) като емулгатор в емулгирани сосове, включително овкусяващи заливки, в категория храни 12.6 „Сосове“ (при максимално ниво 4 000 mg/kg).
            
         
               (11)
            
            
               Поради това приложение II към Регламент (ЕО) № 1333/2008 следва да бъде съответно изменено.
            
         
               (12)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 май 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 16.
   
      (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
   
      (3)  Регламент (ЕС) № 257/2010 на Комисията от 25 март 2010 г. за създаване на програма за новата оценка на одобрените добавки в храните в съответствие с Регламент (ЕО) № 1333/2008 на Европейския парламент и на Съвета относно добавките в храните (ОВ L 80, 26.3.2010 г., стр. 19).
   
      (4)  EFSA Journal (Бюлетин на ЕОБХ) 2017;15(3):4743.
   
      (5)  Регламент (ЕС) № 231/2012 на Комисията от 9 март 2012 г. за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета (ОВ L 83, 22.3.2012 г., стр. 1).
   
      (6)  EFSA Journal (Бюлетин на ЕОБХ) 2017;15(3):4720.
   
      ПРИЛОЖЕНИЕ
      В част Д от приложение II към Регламент (ЕО) № 1333/2008 в категория храни 12.6 „Сосове“ вписването за полиглицерол полирицинолеат (E 476) се заменя със следното:
      
         
                      
                  
                  
                     „E 476
                  
                  
                     Полиглицерол полирицинолеат
                  
                  
                     4 000 
                  
                  
                      
                  
                  
                     само емулгирани сосове“